
Παρουσιάζεται το νέο βιβλίο του Ασημάκη Παπαδόπουλου 
‘‘Οι εκμυστηρεύσεις’’

Οι εκδόσεις GOTSIS, ο Σύλλογος Νέων Καλλιτεχνών Πατρών και ο Σοροπτιμιστικός Όμιλος Πάτρας <<ΔΑΝΙΗΛΙΣ>> με την υποστήριξη της Εταιρείας Κοινωνικής Δράσης και Πολιτισμού Κοινο_Τοπία www.koinotopia.gr παρουσιάζουν το νέο βιβλίο του Ασημάκη Παπαδόπουλου ‘‘Οι εκμυστηρεύσεις’’ την Τετάρτη 10 Απριλίου στις 7.30μμ στο cafe Μώλος, (τέρμα Αγίου Νικολάου).
Για το συγγραφέα και το βιβλίο θα μιλήσουν οι: Έφη Aναλυτή, Πρόεδρος Συλλόγου Νέων Καλλιτεχνών Πατρών, Δήμητρα Χρυσανθοπούλου, Πρόεδρος Σοροπτιμιστικού Ομίλου Πάτρας <<ΔΑΝΙΗΛΙΣ>>, Δρ. Μαρία Θεοδωράτου – Μπέκου, Κλινική Ψυχολόγος, Αναστασία Μίαρη, Νοσηλεύτρια, Διοίκηση Μονάδων Υγείας, Msc. 
Tην παρουσίαση θα συντονίσει ο Αχιλλέας Παπαδιονυσίου. Θα ακολουθήσει παρέμβαση από το συγγραφέα και διάλογος με τους παραβρισκόμενους. Συμμετέχει η Παιδική Χορωδία της Αμαλίας Αντωνοπούλου, Καθηγήτριας Μουσικής
Σχετικά με το βιβλίο
Παρουσιάστηκαν τα όνειρα μπροστά μου. Ήσαν όνειρα όμορφα γεμάτα εντυπωσιακά και φανταχτερά χρώματα. Έδιναν ηρεμία στην ψυχή μου, γαλήνη στην καρδιά μου και δημιουργικότητα στο νου μου. Ήσαν ζωντανά όνειρα που με γέμιζαν ελπίδα και αισιοδοξία. Ο ήλιος έλαμπε πάντα στη ζωή μου. Κάποια στιγμή ξύπνησα . Ήταν βίαιο και ξαφνικό ξύπνημα…
Ο σωματικός βιασμός μου και μετά ο ψυχικός, με προσγείωσαν στη δύσκολη καθημερινή ζωή. Γιατί η γυναίκα να κακοποιείται και συχνά να γίνεται αντικείμενο εκμετάλλευσης; Γιατί να αντιμετωπίζεται σαν πολίτης δεύτερης κατηγορίας; Γιατί …
Ο Ασημάκης Κ. Παπαδόπουλος γεννήθηκε στην Πάτρα. Το 1968 πήγε για σπουδές στο Λονδίνο όπου και παρέμεινε μέχρι το 1981. Από τότε ζει οικογενειακώς στην Πάτρα. Υπήρξε Πρόεδρος του Ορειβατικού Συλλόγου Πατρών για 6 χρόνια και είναι ακόμα ενεργός ορειβάτης. Είναι μέλος του σωματείου <<Φάρος Ποντίων>>, της <<Εταιρείας Προστασίας Περιβάλλοντος Ρίου>> του <<Πολιτιστικού Συλλόγου Πλατανίου>> κ.α. 
Το μυθιστόρημα <<Οι εκμυστηρεύσεις>>, είναι το τέταρτο που εκδίδει μετά το βραβευμένο <<Ο σφαγέας του Πόντου>> το 2000, το <<Βόλφγκανγκ Γκούντμαν, μια απίστευτη περιπέτεια>> το 2010 και το <<Η ζωή της Ζωής>> το 2017.

